Hamilton sê hy is steeds op herstelpad ná derde plekValtteri Bottas, Max Verstappen en Lewis Hamilton op die podium. Foto: Guiseppe Cacace/AFP. Lewis Hamilton, die F1-wêreldkampioen, sê dat hy steeds op die herstelpad is nadat hy vroeër positief vir Covid-19 getoets het. Die 35-jarige Brit het gister derde op die Yas Marina-baan in Abu Dhabi klaargemaak. Hoewel hy steeds op die podium gestaan het, was dit sy swakste vertoning op die baan in sewe jaar. “Ek glo nie dat ek al ooit in my lewe so moeg was nie, terwyl my lyf glad nie goed voel nie. Tog het elke donker wolk ’n silwer randjie en ek het verlede week glad nie gedink dat ek deel van die aksie sou wees nie. Ek is baie dankbaar vir my gesondheid,” het Hamilton gesê. Volgens Hamilton is hy steeds op die herstelpad en dat hy daarna uitsien om weer in die toekoms aan sy fiksheid te werk. Red Bull se Max Verstappen was Sondag se uiteindelike wenner, terwyl Valtteri Bottas – Hamilton se Mercedes-spanmaat – die tweede plek losgejaag het. Hoewel Hamilton teleurgesteld met die uitslag is, is hy baie tevrede dat hy sy terugkeer kon maak nadat hy die vorige wedren in Bahrein misgeloop het. “Wat my fisieke toestand betref was dit ’n baie moeilike wedren. Ek het die hele jaar baie goed agter die stuur gevoel, maar dit was glad nie die geval hier gewees nie.” Tog het die Brit die F1-kalenderjaar met ’n voorsprong van 124 punte bó Bottas afgesluit.